Foto: hajduk.hr

"A NAJVIŠE me blate oni koji su mi se prije SP-a nudili da ih vodim sa sobom kao savjetnike", požalio se Niko Kovač u svojoj prvoj analizi, dva tjedna od raspada koji je njegova reprezentacija doživjela na Svjetskom prvenstvu. Tu je rečenicu posvetio Stanku Poklepoviću, legendi Hajduka i bivšem izborniku, koji je u razgovoru za Index odmah ustanovio glavni problem:

"On kaže, a i vi kažete - njegova reprezentacija. Kovač kaže, "moji dečki"... Nisu to njegovi dečki ni njegova reprezentacija. Reprezentacija je nacionalna vrijednost. Nisu to njegovi dečki niti ih je on stvorio. On s njima upravlja, a to u Brazilu nije radio dobro"

Kovač je obezvrijedio svoju osobnost

Je li vas uvrijedio Kovačev komentar?

"Jasno da sam uvrijeđen. Prepoznao sam ga kao čovjeka bez trenerskog iskustva, ali kao karakternog i profesionalnog. Međutim, ovo njegovo oglašavanje izlazi iz okvira njegove osobnosti koju je do sada prezentirao. Obezvrijedio je svoju osobnost, on očito nije karakter kakav smo mislili da jest. O njemu sam zaista imao najbolje mišljenje"

Špaco objašnjava da je s Kovačem razgovarao dva puta, ali tvrdi da ga nije povlačio za rukav zbog angažmana u Brazilu.

"Prvi put smo razgovarali dok je bio moj učenik na HNS-ovoj akademiji. Niko je tada dobio ponudu Dinama, a ja sam mu savjetovao da ju prihvati. Ako treba, bio sam mu spreman pomoći i to sam mu i rekao. Dinamo je dobar klub, smatrao sam da bi Kovač mogao učiti. Drugi put s njim sam razgovarao na utakmici u Splitu. Komentirao sam da protiv Brazila ne može igrati s klasičnom obranom, već mora naći drugi model. Ipak je to prva utakmica, sve je bitno drugačije. Rekao sam Niki, kao i Vatroslavu Mihačiću, njegovom treneru vratara i mom nekadašnjem vrataru, da vode računa o tome u kakvom će sastavu krenuti u Brazil. Rekao sam i da mene uvijek mogu koristiti ako im zatreba"

Tekst se nastavlja ispod oglasa

Kovač je to shvatio kao nuđenje. "Ma neka on priča što hoće, on je lud u glavu ako je to tako vidio"

Kovač je isključivi krivac za raspad igre. Priznao je pogrešku - i nikom ništa.

Što mislite da je Kovača najviše pogodilo?

"Vidim da nije odgovorio ni Ćiri, Skoblaru... Mnogi su ga kritizirali, ali ja smatram da je trebao dati ostavku, ne samo on, već i Davor Šuker. Pa vidite li vi tko sjedi u tom stožeru, četiri čovjeka koja nemaju nijednu veliku utakmicu iza sebe. Odgovornost za poraz mora se prihvatiti. Kovač kaže da je kriv, zašto onda ne ponudi ostavku? Ne on, već i Šuker, koji ga je doveo. Poštujem Kovača, bio je dobar igrač, ali žalostan sam jer je pokazao da nema karakter i jer nije prepoznao neke stvari u igri koje je morao"

Konkretno?

"Kovačeva analiza koju danas čitam - nije to ta priča. Ono što se dogodilo Hrvatskoj igri nije primjereno. Protiv Brazila nismo igrali loše, ali smo logično bili u defenzivnom gardu. Prednji red morao je paziti na defenzivu, naši napadači pazili su na brazilske stopere. Jelavić, Olić, Perišić - svi su radili za obranu. Protiv Kameruna smo bili u ofenzivnom gardu, u jednoj dobroj utakmici. Naša četvorka u sredini bila je isključena iz defenzive i zabili smo četiri gola. Ta dva iskustva, jedina koja je imao, protiv Brazila i Kameruna, Kovač je trebao pretočiti u utakmicu s Meksikom. No, to može ipak samo iskusan čovjek! Igrači nisu bili sigurni u određenju i moglo bi se reći da nisu razumjeli što se od njih traži. Moja kritika bila je usmjerena na odgovornost. Za sve radnje koje se dogode odgovoran je stožer i Kovač od toga ne može pobjeći. Može pokušavati. Ako je Igor Štimac dao ostavku , trebao je i Kovač, zajedno sa Šukerom. Ne radi se ovdje o meni, mogli su oni povesti sa sobom koga su htjeli. Hrvatska ima iskusnih trenera. Gdje su Jozić, Ćiro, Katalinić, Lončarević? To su ljudi koji su u prošlosti prolazili kroz ovakve stvari, ali on nije htio da mu budu blizu"

"Pogriješio je, a sada ne prihvaća to. Mi smo takav narod, o sebi imamo najbolje mišljenje, a to nije tako. Na Kovaču je isključiva odgovornost za raspad igre. Reprezentacija je ozbiljan posao, ne razumijem kako nakon ovakvog raspada nitko nije odgovoran. Normalno je pogriješiti, ali kad si već priznao pogrešku, onda prihvati posljedice. Kada vidim tko je sve išao uz Brazil, i prema kojim osnovama, ma to je živi cirkus. Mislim prije svega na klupu. Ne znam tko su Kovačevi skauti, svakako je dobro da ih je imao, ali ne može se raditi paušalno i bez iskustva na velikim natjecanjima", zaključio je trener koji je početkom 90-ih u prijateljskoj utakmici pobijedio Meksiko kao izbornik Hrvatske.